UREDBA KOMISIJE (EU) št. 1327/2014

z dne 12. decembra 2014

o spremembi Uredbe (ES) št. 1881/2006 glede mejnih vrednosti policikličnih aromatskih ogljikovodikov (PAH) v tradicionalno prekajenem mesu in mesnih izdelkih ter tradicionalno prekajenih ribah in ribiških proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminante v hrani (1) in zlasti člena 2(3) Uredbe,

ob upoštevanju naslednjega:

Uredba Komisije (ES) št. 1881/2006 (2) določa mejne vrednosti policikličnih aromatskih ogljikovodikov (PAH) v živilih, med drugim v prekajenem mesu in mesnih izdelkih ter prekajenih ribah in ribiških proizvodih.

V skladu z navedeno uredbo morajo biti mejne vrednosti PAH varne in tako nizko določene, da jih je še mogoče razumno doseči (ALARA načelo) na podlagi dobre proizvodne in kmetijske oz. ribiške prakse. Podatki za prekajene ribe in prekajeno meso iz leta 2011 so pokazali, da je mogoče doseči nižje mejne vrednosti. Vendar pa so bile v nekaterih primerih potrebne prilagoditve tehnologije prekajevanja. Zato je bilo za prekajeno meso in mesne izdelke ter prekajene ribe in ribiške proizvode odobreno prehodno obdobje treh let, preden začnejo 1. septembra 2014 veljati nižje mejne vrednosti.

Toda nedavne raziskave kažejo, da kljub uporabi dobrih praks prekajevanja, kolikor je to mogoče, nižje vrednosti PAH v številnih državah članicah v nekaterih primerih tradicionalno prekajenega mesa in mesnih izdelkov ter tradicionalno prekajenih rib in ribiških proizvodov niso dosegljive, ker v teh primerih ni mogoče spremeniti praks prekajevanja, ne da bi se pri tem znatno spremenile organoleptične lastnosti živila. Posledično bi tovrstni tradicionalno prekajeni proizvodi izginili s trga, kar bi povzročilo zaprtje številnih malih in srednje velikih podjetij (MSP).

Zato je primerno zagotoviti odstopanje od uporabe nižjih mejnih vrednosti za PAH od 1. septembra 2014 za nekatere države članice za obdobje treh let za lokalno proizvodnjo in uživanje tradicionalno prekajenega mesa in mesnih izdelkov in/ali rib in ribiških proizvodov. Trenutno veljavne mejne vrednosti bi morale še naprej veljati za navedene prekajene proizvode. To odstopanje bi moralo na splošno zajemati vso meso in mesne izdelke in/ali ribe in ribiške proizvode brez navajanja natančnih imen živil.

Zadevne države članice bi morale še naprej spremljati prisotnost PAH v navedenih proizvodih in uvesti programe za izvajanje dobrih praks prekajevanja, kjer je to mogoče.

V treh letih od začetka uporabe te uredbe bi bilo treba situacijo ponovno oceniti na podlagi vseh razpoložljivih informacij, kar bi lahko privedlo do bolj omejenega in podrobnega seznama prekajenega mesa in mesnih izdelkov ter rib in ribiških proizvodov, za katere bi se potem lahko odobrilo odstopanje za lokalno proizvodnjo in uživanje brez časovne omejitve.

Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Sprememba Uredbe (ES) št. 1881/2006

V členu 7 Uredbe (ES) št. 1881/2006 se dodata naslednja odstavka 6 in 7:

„6. Z odstopanjem od člena 1 lahko Irska, Španija, Hrvaška, Ciper, Latvija, Poljska, Portugalska, Romunija, Slovaška, Finska, Švedska in Združeno kraljestvo odobrijo dajanje na svoj trg tradicionalno prekajenega mesa in prekajenih mesnih izdelkov, prekajenih na njihovem ozemlju in namenjenih uživanju na njihovem ozemlju, z vrednostmi PAH, ki presegajo tiste iz točke 6.1.4 Priloge, pod pogojem, da navedeni proizvodi ustrezajo mejnim vrednostim, ki veljajo pred 1. septembrom 2014, tj. 5,0 μg/kg za benzo(a)piren in 30,0 μg/kg za vsoto benzo(a)pirena, benz(a)antracena, benzo(b)fluorantena in krizena.

Navedene države članice še naprej spremljajo prisotnost PAH v tradicionalno prekajenem mesu in prekajenih mesnih izdelkih ter vzpostavijo programe za izvajanje dobrih praks prekajevanja, kjer je to mogoče, v okviru omejitev ekonomskih možnosti in brez izgube značilnih organoleptičnih lastnosti teh proizvodov.

V treh letih od začetka uporabe te uredbe se situacija ponovno oceni na podlagi vseh razpoložljivih informacij, da se določi seznam prekajenega mesa in prekajenih mesnih izdelkov, za katere še naprej velja odstopanje za lokalno proizvodnjo in uživanje brez časovne omejitve.

7. Z odstopanjem od člena 1 lahko Irska, Latvija, Romunija, Finska, Švedska in Združeno kraljestvo odobrijo dajanje na svoj trg tradicionalno prekajenih rib in prekajenih ribiških proizvodov, prekajenih na njihovem ozemlju in namenjenih uživanju na njihovem ozemlju, z vrednostmi PAH, ki presegajo tiste iz točke 6.1.5 Priloge, pod pogojem, da navedeni prekajeni proizvodi ustrezajo mejnim vrednostim, ki veljajo pred 1. septembrom 2014, tj. 5,0 μg/kg za benzo(a)piren in 30,0 μg/kg za vsoto benzo(a)pirena, benz(a)antracena, benzo(b)fluorantena in krizena.

Te države članice še naprej spremljajo prisotnost PAH v tradicionalno prekajenih ribah in prekajenih ribiških proizvodih ter vzpostavijo programe za izvajanje dobrih praks prekajevanja, kjer je to mogoče, v okviru omejitev ekonomskih možnosti in brez izgube značilnih organoleptičnih lastnosti teh proizvodov.

V treh letih od začetka uporabe te uredbe se situacija ponovno oceni na podlagi vseh razpoložljivih informacij, da se določi seznam prekajenih rib in prekajenih ribiških proizvodov, za katere še naprej velja odstopanje za lokalno proizvodnjo in uživanje brez časovne omejitve.“